ID-DEĊIŻJONI TAL-KUMMISSJONI
tat-2 ta' Frar 2005
fir-rigward ta' dispożizzjonijiet transitorji li jikkonċernaw l-introduzjoni u l-perijodu ta' ħażna għall-konsenja ta' ċerti prodotti li joriġinaw mill-annimali fl-imħażen tad-dwana fil-Komunità
(innotifikata taħt in-numru tad-dokument C(2005) 192)
(Test b'rilevanza għaż-ŻEE)
(2005/93/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistipola r-regoli tas-saħħa ta' l-annimali li jirregolaw il-produzzjoni, l-ipproċessar, id-distribuzzjoni u l-introduzzjoni ta' prodotti li joriġinaw mill-annimali għall-konsum uman (1), u b'mod partikolari l-Artikolu 13(3) tagħha,
Billi:
(1)
Id-Direttiva 2002/99/KE tistipula li l-Istati Membri għandhom jieħdu miżuri sabiex jiżguraw illi mill-1 ta' Jannar 2005, prodotti li joriġinaw mill-annimali maħsuba għall-konsum uman, jiddaħħlu minn pajjiżi terzi fil-każ biss illi jikkonformaw mar-regoli stipulati f'dik id-Direttiva.
(2)
Id-Direttiva tal-Kunsill 97/78/KE tat-18 ta' Diċembru 1997 li tistipola l-prinċipji li jirregolaw l-organizzazzjoni tal-kontrolli veterinarji fuq prodotti li jidħlu fil-Komunità minn pajjiżi terzi (2), tistipola l-kondizzjonijiet mitluba għall-kontrolli veterinarji fuq il-konsenji ta' ċerti prodotti li joriġinaw mill-annimali li ġejjin minn pajjiż terz u tipprevedi inter alia għall-ħażna ta' prodotti li ma jikkonformawx mal-kondizzjonijiet ta' importazzjoni tal-Komunità tas-saħħa ta' l-annimali f' imħażen tad-dwana.
(3)
Id-Direttiva 2002/99/KE tipprovdi wkoll għall-ħolqien ta' regoli fuq is-saħħa ta' l-annimali u ċertifikati għall-prodotti li qegħdin jinġarru immedjatament jew wara li nħażnu. Skond dan, tali regoli u ċertifikati għall-kosenji ta' laħam, inklużi tjur tal-kaċċa u tar-rziezet, kif ukoll prodotti tal-laħam; preparamenti tal-laħam u ħalib u prodotti tal-ħalib għal-konsum uman kemm jekk huwa ddestinat għal pajjiż terz kif ukoll jekk huwa sabiex iforni mezzi ta' trasport bil-baħar bejn il-fruntieri kemm immedjatament waqt il-ġarr kif ukoll għal wara li jinħażen huma stipulati fid-Deċiżjoni tal-Kunsill 79/542/KEE (3) u d-Deċiżjonijiet tal-Kunsill 94/984/KE (4), 97/221/KE (5), 2000/572/KE (6), 2000/585/KE (7), 2000/609/KE (8), 2003/779/KE (9), u 2004/438/KE (10) (“l-atti rilevanti tal-Komunità”).
(4)
Għalhekk, konsenji ta' prodotti li joriġinaw mill-annimali introdotti fil-Komunità sabiex jintrefgħu fl-imħażen tad-dwana qabel l-1 ta' Jannar 2005 u li ma jikkonformawx ma' l-atti rilevanti tal-Komunità għandhom jiġu ttrattati b'mod armonizzat u trasparenti sabiex ikunu evitati problemi bla bżonn għan-negozji involuti filwaqt li jkun żgurat li hemm data finali ta' għeluq fissa għal tali prodotti sabiex jinżammu fil-Komunità.
(5)
Għal dik ir-raġuni, perijodu ta' transizzjoni ta' 12-il xahar għandu jkun stipulat għan-negozji sabiex jeħilsu minn dawk il-prodotti introdotti fl-imħażen tad-dwana qabel l-1 ta' Jannar 2005.
(6)
Huwa xieraq li jkun żgurat li mill-1 ta' Jannar 2006, kwalunkwe prodotti bħal dawn li għadhom merfugħa fl-imħażen tad-dwana fil-Komunità li ma jikkonformawx ma' l-atti rilevanti tal-Komunità għandhom jinqerdu taħt il-kontroll ta' l-awtorità kompetenti. L-ispejjeż kollha ta' tali proċedura għandhom ikunu jistgħu jiġu ddebitati lis-sid tal-konsenja.
(7)
Għal raġunijiet ta' saħħa ta' l-annimali, huwa meħtieġ li din id-Deċiżjoni tapplika mill-1 ta' Jannar 2005.
(8)
Il-miżuri previsti f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali.
ADOTTAT DIN ID-DECIŻJONI:
Artikolu 1
Sal-31 ta' Diċembru 2005, konsenji ta' prodotti li jaqgħu taħt il-firxa wiesa' tad-Deċiżjonijiet 79/542/KEE, 94/984/KE, 97/221/KE, 2000/572/KE, 2000/585/KE, 2000/609/KE, 2003/779/KE and 2004/438/KE u li kienu introdotti qabel l-1 ta' Jannar 2005 fl-imħażen tad-dwana, approvati skond l-Artikolu 12 (4) (b) tad-Direttiva 97/78/KE, se jkunu permessi li jħallu l-imħażen fejn huma merfugħa sabiex ikunu kkonsenjati sew sħaħ u sew jekk f'partijiet lid-destinazzjoni tagħhom hekk kif previst fl-Artikolu 12 (8) jew l-Artikolu 13 (2) (a) tad-Direttiva 97/78/KE, mingħajr ma jkunu akkumpanjati miċ-ċertifikat xieraq tas-saħħa ta' l-annimali hekk kif previst fl-atti rilevanti tal-Komunità.
Artikolu 2
Mill-1 ta' Jannar 2006, kwalunkwe konsenja ta' dan it-tip, hekk kif imsemmija fl-Artikolu 1, li tibqa' maħżuna, se tinqered taħt il-kontroll ta' l-Awtorità kompetenti.
L-ispejjeż kollha ta' tali proċedura se jkunu jistgħu jiġu ddebitati lis-sid tal-konsenja.
Artikolu 3
Din id-Deċiżjoni se tapplika mid-data ta' notifika.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, fit-2 ta' Frar 2005.